אין לבלבל עם אין לבלבל ערך זה, העוסק במוסד פיננסי שהוקם ב-1953, עם הערך "רוטשילד ושות'", העוסק בבנק שהוקם ב-1838.

סירת המפרש של קבוצת גיטאנה (Gitana Team) הפועלת בחסות הקבוצה
**קבוצת אדמונד דה רוטשילד** (בצרפתית: **Groupe Edmond de Rothschild**) היא מוסד פיננסי המתמחה בבנקאות פרטית וניהול נכסים. הקבוצה הוקמה בשנת 1953 על ידי אדמונד אדולף דה רוטשילד ובסיסה בז'נבה היא בבעלות משפחתית ועצמאית. היא מעסיקה 2,700 עובדים, ב-32 משרדים ב-15 מדינות, ומנהלת נכסים בשווי של 169 מיליארד אירו (נכון לשנת 2018). הקבוצה כוללת גם את קרנות אדמונד דה רוטשילד (זרוע פילנתרופית), מותג סגנון החיים Edmond de Rothschild Heritage (המשווק יין וגבינה יוקרתיים, מלונות יוקרה ומסעדות), ונותן חסות לקבוצת גיטאנה (Gitana Team), קבוצת ספורט שעוסקת בשיט מפרשיות.

היסטוריה
--------

הקבוצה הוקמה בשנת 1953, בידי אדמונד אדולף דה רוטשילד בשם la Compagnie Financière (LCF) Edmond de Rothschild בפריז. בשנת 1965 הושק סניף לבנקאות פרטית בז'נבה והסניף בלוקסמבורג שלוש שנים מאוחר יותר. בשנת 1969 הציגה הקבוצה מודל השקעות חדש, ניהול השקעות  Fund of funds. בשנת 1970, הקבוצה קיבלה רישיון בנקאות צרפתי. בשנת 1973 רכשה את בנק קליפורניה ומכרה אותו לבנק מיצובישי, בשנת 1985, תמורת פי שלושה ממחיר הרכישה.

בשנת 1973, רכש אדמונד דה רוטשילד את היקב שאטו קלארק, היקב הראשון של מותג Edmond de Rothschild Heritage, בהמשך נרכשו מספר יקבים נוספים.

בשנת 1982, כאשר קרוב המשפחה דייוויד דה רוטשילד השיק את בנק "ג'ריון פריז-אורליאן" (שאחר כך שונה שמו ל"רוטשילד ושות'"), LCF רכשה 10% ממנו. בשנת 1989, ייסד בנז'אמן דה רוטשילד, בנו של אדמונד דה רוטשילד, את קומפני דה טרסורי כדי להציע שירותי ניהול סיכונים פיננסיים מתקדמים. בשנת 1992, ניהלה הקבוצה נכסים בשווי של 2 מיליארד דולר, ופתחה משרד בהונג קונג.

לאחר מות אביו ב-1997 הפך בנז'אמן דה רוטשילד לנשיא לה קומפני פיננסייר אדמונד דה רוטשילד.

בסוף שנת 2006, הקימה הקבוצה את "קרן הנדל"ן אדמונד דה-רוטשילד (מזרח אירופה)".

בשנת 2009, אריאן דה רוטשילד מונתה לסגן נשיא בקבוצה. בשנת 2010, "קומפני פיננסייר אדמונד דה רוטשילד" שינתה את שמה ל"קבוצת אדמונד דה רוטשילד". בשנת 2011 הצטרפה ליוזמת המימון של התוכנית הסביבתית של האו"ם.

בשנת 2011, הקבוצה פתחה משרד בדובאי לפיתוח פעילותה במזרח התיכון, והפכה לחברה במיזם Globa Compact של האו"ם, המעודד עסקים ברחבי העולם לנקוט במדיניות בת קיימא ואחראית חברתית ולדווח על יישומם.

בשנת 2013, היא הודיעה על פתיחת בנק השקעות בלונדון. ביוני 2014 גייסה הקבוצה קרן של 530 מיליון דולר המיועדת להשקעות באפריקה. בשנת 2014 אורגנו מחדש כל הנכסים הפיננסיים והלא פיננסיים של החברה במבנה אחד תחת קבוצה אחת, הרשומה בשווייץ.

בשנת 2015, אריאן דה רוטשילד הפכה למנכ"לית של קבוצת אדמונד דה רוטשילד. היא הייתה האישה הראשונה שניהלה עסק פיננסי של משפחת רוטשילד. בשנת 2015 פרסמה הקבוצה לראשונה דוח קיימות.

במרץ 2015, ביקשה הקבוצה מבית משפט בצרפת להוציא צו נגד השימוש בשם רוטשילד על ידי חברת "פריז-אורליאן", החברה האם של ענף משפחת רוטשילד בצרפת (בבעלות בני דודים מדרגה שנייה), בטענה כי זו מציגה את עצמה בתור "החברה האם של קבוצת רוטשילד", ויוצרת בכך רושם מוטעה לפיו ברשותה זכות בלעדית לשימוש בשם שושלת הבנקאים. קבוצת אדמונד דה רוטשילד טענה שהשם של הקבוצה המאוחדת "רוטשילד ושות'" (Rothschild & Co) נוגד את המסורת המשפחתית ששם בנק בבעלות המשפחה צריך לכלול גם שם פרטי. בשנת 2018 הסתיים הסכסוך בפשרה.

בפברואר 2018, גייס אדמונד דה רוטשילד קרן של 345 מיליון אירו שהוקדשה לתעשיית הביוטכנולוגיה והמכשירים הרפואיים.

במרץ 2019, החברה הסירה את אדמונד דה רוטשילד (שווייץ) S.A. מהמסחר בבורסה והיא מאז בבעלות מלאה של הקבוצה. במקביל אריאן דה רוטשילד הפכה ליו"ר הדירקטוריון, וינסנט טאופין מונה למנכ"ל הקבוצה.

פעילות בישראל
-------------

בשנת 1965, רכשה הקבוצה את בנק כללי לישראל, בינואר 1997 מכרה את הבנק לקבוצת הבנקאות אינווסטק מדרום אפריקה.

בשנת 1968, הייתה החברה בין מייסדי החברה לישראל והחזיקה כ-10% מהמניות.
בשנת 1999, הקימה קרן הון סיכון בישראל (Edmond De Rothschild Israel Opportunity Fund). הקרן, שהייתה בתחילה בהיקף של 20 מיליון דולר, התמקדה בחברות סטארט-אפ בשלב הגרעין (Seed Investment), ונוהלה בשיתוף עם חברת ג'יי.סי. טכנולוג'יס - הזרוע העסקית של המכללה הטכנולוגית בירושלים. בהמשך פעלה בשיתוף עם חברת פולאר השקעות.

בשנת 2001 הקימה את "חברת אדמונד דה רוטשילד ניהול קרנות נאמנות ותיקי השקעות" בישראל. קרנות הנאמנות גייסו למעלה מ-100 מיליון שקל בשבוע פעילותן הראשון בישראל. בשנת 2019 קבע בית המשפט המחוזי כי החברה חייבת לשלם מס ערך מוסף בישראל, אף שטענה כי היא נותנת שירותים רק מחוץ לישראל, ולכן פטורה ממע"מ בישראל על הכנסות של כ-200 מיליון שקל.

ראו גם
------

* קרן אדמונד דה רוטשילד - הקרן הפילנתרופית של הקבוצה בישראל.

קישורים חיצוניים
----------------

* 

* אתר האינטרנט הרשמי של קבוצת אדמונד דה רוטשילד (באנגלית)

* אתר האינטרנט הרשמי של קבוצת אדמונד דה רוטשילד (בצרפתית)
* קבוצת אדמונד דה רוטשילד, ברשת החברתית פייסבוק

* קבוצת אדמונד דה רוטשילד, ברשת החברתית אקס (טוויטר)

* קבוצת אדמונד דה רוטשילד, ברשת החברתית אינסטגרם

* קבוצת אדמונד דה רוטשילד, ברשת החברתית LinkedIn
* אתר Edmond de Rothschild Heritage - מותג היוקרה שבבעלות הקבוצה
* אדמונד דה רוטשילד ניהול קרנות נאמנות (ישראל) בע"מ, באתר מאיה (הודעות לבורסה)
* ג'ודי מלץ, ‏קבוצת רוטשילד מביאה לקוחות אירופיים המתעניינים בהשקעה בארץ, באתר גלובס, 28 בפברואר 2000
* איי אונליין, הקרנות של בנק רוטשילד גייסו 46 מיליון ש' באוקטובר בעקבות המצב הבטחוני, באתר TheMarker‏, 2 בנובמבר 2000
* אתר למנויים בלבד אסא ששון, לו הייתי: איל סגל מונה למנכ"ל רוטשילד קרנות נאמנות, באתר TheMarker‏, 24 בפברואר 2020

הערות שוליים
------------

1. ↑  הברון רוטשילד שותף לבנק בקליפורניה, דבר, 14 ביוני 1973
2. ↑  מיכאל רוכוורגר, קרן הנדל"ן אדמונד דה-רוטשילד מחקה 36% מההשקעות בביצת הנדל"ן במזרח-אירופה, באתר TheMarker‏, 22 באפריל 2010
3. ↑  פייננשל טיימס, ‏[ קבוצת אדמונד דה רוטשילד רוצה מוקד עסקים רביעי:
פותחת בנק השקעות בלונדון], באתר גלובס, 18 בנובמבר 2013
4. ↑  Kostov, Nick (2018-06-29). "Rothschilds End Family Feud Over Use of Name in Banking". *Wall Street Journal* (באנגלית אמריקאית). ISSN 0099-9660. נבדק ב-2019-05-20.
5. ↑  בנק כללי לישראל עבר לקבוצת רוטשילד, קול העם, 5 באוקטובר 1965
6. ↑  אורנה רביב, ‏הושלמה רכישת השליטה בבנק כללי על ידי אינווסטק, באתר גלובס, 1 בינואר 1997  
סטלה קורין-ליבר, ‏אינווסטק, בעלת השליטה בבנק כללי, עשויה להשתלב בהתמודדות על דיסקונט, באתר גלובס, 24 במאי 1998
7. ↑  שלושה אוחזים במניות הגרמנים ב"חברה לישראל", מעריב, 10 בדצמבר 1980
8. ↑  הארץ, ‏משפחת רוטשילד מקימה קרן הון סיכון בישראל, באתר גלובס, 29 בספטמבר 1999
9. ↑  ג'ודי מלץ, ‏קבוצת רוטשילד תשקיע 20 מיליון ד' בקרן הון סיכון שתתמקד בחברות סטארט-אפ, באתר גלובס, 29 בנובמבר 1999
10. ↑  אלי דניאל, פולאר השקעות וקרן רוטשילד מרחיבות השותפות: קרן ההשקעות רכשה כ-7.7% מפולאר סחר תמורת 4.6 מיליון יורו, באתר הארץ, 23 במאי 2004
11. ↑  איי אונליין, בנק אדמונד דה רוטשילד הקים חברה חדשה לניהול השקעות, באתר TheMarker‏, 2 בינואר 2000
12. ↑  מיכאל קליגר מונה למנכ"ל משותף בחברת אדמונד דה רוטשילד ניהול קרנות נאמנות וניהול תיקי השקעות, באתר TheMarker‏, 24 באוקטובר 2001
13. ↑  נורית מצלאוי, גיוס של למעלה מ-100 מיליון שקל בשבוע הראשון לפעילותן של קרנות דה רוטשילד, באתר TheMarker‏, 5 ביולי 2000
14. ↑  אתר למנויים בלבד אפרת נוימן, קבוצת רוטשילד טענה שאינה צריכה לשלם מע"מ בישראל - זה מה שהחליט ביהמ"ש, באתר TheMarker‏, 5 בדצמבר 2019

|  |  |
| --- | --- |
| בקרת זהויות עריכת הנתון בוויקינתונים | 
* BnF: cb16223418n (data)
* VIAF: 138933566
* WorldCat: viaf-138933566

 |